KTAMลุยกองตราสารหนี้อิสราเอล1ปีชู2.90%
บลจ.กรุงไทย คลอดกองทุนใหม่ ลงทุนตราสารหนี้อิสราเอล อายุ 1 ปี ปิดความเสี่ยงค่าเงินทั้งจำนวน คาดผลตอบแทน 2.90% ต่อปี
1 มี.ค. 2554

บลจ.กรุงไทย คลอดกองทุนใหม่ ลงทุนตราสารหนี้อิสราเอล อายุ 1 ปี ปิดความเสี่ยงค่าเงินทั้งจำนวน คาดผลตอบแทน 2.90% ต่อปี
นายสมชัย  บุญนำศิริ   กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย หรือ KTAM เปิดเผยว่า  ในสัปดาห์นี้บริษัทเปิดจำหน่าย 2 กองทุนตราสารหนี้ทั้งในและต่างประเศ เพื่อเป็นทางเลือกให้กับผู้ลงทุน  ได้แก่   กองทุนเปิดกรุงไทยตราสารหนี้ เอฟไอเอฟ 18 (KTFF18 )  เปิดจำหน่ายระหว่างวันที่  3-8 มี.ค.2554  อายุโครงการ 12  เดือน  คาดว่าผู้ลงทุนจะได้รับผลตอบแทนประมาณ 2.90% ต่อปี 
กองทุนนี้จะเน้นลงทุนในตราสารหนี้รัฐบาลอิสราเอล (A/A1/Positive โดย S&amp;P)  ทั้ง100% โดยเป็นตราสารสกุลเงินเหรียญสหรัฐฯ ประเภท Euro Medium Term Note (EMTN) ซึ่งเป็นที่นิยมสำหรับการระดมเงินตราต่างประเทศและป้องกันความเสี่ยงจากอัตราแลกเปลี่ยนทั้งจำนวน เหมาะสำหรับผู้ลงทุนที่ต้องการผลตอบแทนเพิ่มขึ้นกว่าการลงทุนในพันธบัตรรัฐบาลไทย (BBB+/A2/Positive โดยเอสแอนด์พี) และเมื่อกองทุนครบอายุโครงการจะสับเปลี่ยนเงินลงทุนไปยังกองทุนตลาดเงิน เพื่อให้ผู้ลงทุนมีโอกาสรับผลตอบแทนที่เพิ่มขึ้น  
สำหรับภาวะการลงทุนตราสารหนี้ในต่างประเทศ  ยังได้รับอิทธพลจากความไม่สงบในประเทศ เช่น ลิเบีย บาเรนห์ ซีเรีย จอร์แดน ตูนีเซีย เป็นต้น อย่างไรก็ตาม เหตุการณ์ที่เกิดขึ้นจะจำกัดอยู่เฉพาะภายในประเทศนั้นๆ   ไม่กระทบต่อภาวะเศรษฐิจ และความมั่นคงของประทศอิสราเอล   แต่ผลดังกล่าวกดดันให้ Credit Default Spread ปรับเพิ่มขึ้นในกลุ่มประเทศเหล่านี้ รวมถึงประเทศข้างเคียง และทำให้ราคาน้ำมันผันผวนและปรับตัวสูงขึ้นอย่างมาก ส่งผลอัตราผลตอบแทนของตราสารหนี้มีแนวโน้มปรับเพิ่มขึ้น รวมถึงอัตราดอกเบี้ยสวอประหว่างสกุลเงินเหรียญสหรัฐฯ และเงินบาทปรับตัวสูงขึ้น ทำให้อัตราผลตอบแทนเมื่อแปลงกลับเป็นสกุลเงินบาทปรับขึ้นตามไปด้วยจึงเป็นโอกาสดีสำหรับลงทุน
นอกจากนี้  กองทุนอยู่ในระหว่างการเปิดจำหน่าย กองทุนเปิดกรุงไทยประจำ 3 เดือน คุ้มครองเงินต้น 3   เปิดขายตั้งแต่วันที่ 28  ก.พ.-  4 มี.ค.2554 อายุโครงการ 3  เดือน  เป็นกองทุนที่ลงทุนในพันธบัตรภาครัฐในประเทศเกือบ 100% ส่วนที่เหลือลงทุนในเงินฝากธนาคารไอซีบีซี ผลตอบแทนประมาณการที่ 2.00%  ต่อปี เหมาะสำหรับผู้ลงทุนที่รับความเสี่ยงได้ในระดับต่ำและต้องการลงทุนในระยะสั้น